b'\n_START_ARTICLE_\nHvar, Hvar\n_START_SECTION_\nLega\n_START_PARAGRAPH_\nMesto Hvar le\xc5\xbei na jugozahodnem delu istoimenskega otoka v dobro zavarovanem zalivu na temeljih anti\xc4\x8dnega Dimosa. Mesto Hvar je administrativno, kulturno in turisti\xc4\x8dno sredi\xc5\xa1e otoka, in eno najbolj znanih turisti\xc4\x8dnih mest na zahodni obali Jadrana. Turisti\xc4\x8dna sezona traja skozi vse leto, saj je podnebje tako v mestu, kot na celem otoku izrazito sredozemsko, brez izrazitih nihanj._NEWLINE_Pristani\xc5\xa1\xc4\x8de je odprto ju\xc5\xbenim in jugozahodnim vetrovom, ki \xc5\xbee ob manj\xc5\xa1i mo\xc4\x8di ustvarijo valovanje. Pristanek je mogo\xc4\x8d ob dolgi obali "Obali oslobo\xc4\x91enja", na koncu katere stoji svetilnik. Iz pomorske karte je razvidno, da svetilnik oddaja svetlobni signal: Z Bl(2) 5s.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem. V kraju je ve\xc4\x8d hotelov: H.Adriatic, H.Amfora, H.Bodul, H.Croatia, H.Dalmacija, H.Delfin, H.Pharos, H.Palace, H.Sirena in H.Slavija. V zimski sezoni gajejo hoteli gostom posebne popuste, \xc4\x8de se pojavi megla, sneg ali \xc4\x8de temperatura pade pod ledi\xc5\xa1\xc4\x8de. V mestu pristaja trajekt na liniji Split - Hvar - Vela Luka - Uble, vendar ne izkrcava ali vkrcava avtomobilov, temve\xc4\x8d samo potnike.\n_START_SECTION_\nKlima\n_START_PARAGRAPH_\nPodnebje je izrazito sredozemsko. Povpre\xc4\x8dno je letno 2718 son\xc4\x8dnih ur in ne ve\xc4\x8d kot trije megleni dnevi. Rekord sun\xc5\xa1nih ur je bil dose\xc5\xbeen leta 2003, ko je sonce sijalo 3053 ur. Srednja januarska temperatura je 8,6\xc2\xa0\xc2\xb0C, julijska pa 24,9\xc2\xa0\xc2\xb0C. Letna koli\xc4\x8dina padavin je 790\xc2\xa0mm, od tega v jesenskih in zimskih mesecih pade 2/3 vseh padavin. Zimski meseci so zelo ugodni za bivanje in rekonvalescenco astmati\xc4\x8dnih bolnikov.\n_START_SECTION_\nZgodovina\n_START_PARAGRAPH_\nNa podro\xc4\x8dju dana\xc5\xa1njega mesta je \xc5\xbee v 4. stol.pr. n. \xc5\xa1t. stalo gr\xc5\xa1ko naselje Dimos. Obdobje rimskega vladanja v mestu ni pustilo opaznej\xc5\xa1ih sledov. V \xc4\x8dasu poznega srednjega veka po letu 1278 se pri\xc4\x8dne izgradnja mestnega obzidja, ki se z vzpetin nad mestom spu\xc5\xa1\xc4\x8da proti glavnemu mestnemu trgu. Obzidje je bilo dokon\xc4\x8dano v 15. stoletju. V 13. stol. je na vzpetini nad mestom postavljen mestni grad, v katerem je bila rezidenca mestnega glavarja. Grad je bil v naslednjih stoletjih ve\xc4\x8dkrat popravljen in na novo dograjen. Leta 1551 je bila zgrajena nova trdnjava, ki pa je bila ob eksploziji razstreljiva 1579 delno poru\xc5\xa1ena, potem pa so jo tekom naslednjih stoletij obnovili. Obnova je trajala do 18. stoletja. Zahodna mestna vrata je dal 1625 zgraditi Marin Gazarovi\xc4\x87. V obdoju Ilirskih provinc so Francozi 1806 zgradili trdnjavo Napoleon in 1811 na rtu nedale\xc4\x8d stran od fran\xc4\x8di\xc5\xa1kanskega samostana \xc5\xa1e drugo utrdbo, tako imenovano Baterijo. Po odhodu Francozov so na oto\xc4\x8dku Gali\xc5\xa1nik, ki se nahaja pred vhodom v hvarsko pristani\xc5\xa1\xc4\x8de, Avstrijci zgradili manj\xc5\xa1o trdnjavo. Sama gradnja pristani\xc5\xa1\xc4\x8da v mestu Hvar se je pri\xc4\x8dela 1455. Pristani\xc5\xa1\xc4\x8de je naravno zelo dobro za\xc5\xa1\xc4\x8diteno, zato se je v zimskih mesecih v njem redno nahajala Bene\xc5\xa1ka flota vzhodnega jadrana._NEWLINE_\xc5\xa0tevilni kulturnozgodovinski spomeniki spominjajo na bogato in razgibano preteklost mesta Hvara. Najpomembnej\xc5\xa1i se nahajajo na glavnem trgu-jedru starega mesta iz 15. stoletja. Sredi trga je renesan\xc4\x8dni mestni vodnjak iz 1529, na koncu trga pa je katedrala sv. Stjepana, ki je bila zgrajena v renesan\xc4\x8dnem in baro\xc4\x8dnem slogu v obdobju od 16. do 18. stoletja, medtem ko zvonik poleg katedrale spominja na romaniko. V notranjosti so zanimivi oltarji in \xc5\xa1tevilne dragocene slike. V zakladnici hranijo poleg slik tudi razne sakralne predmete. Na ju\xc5\xbeni strani trga je Arzenal, zelo zanimiv Hvar\xc5\xa1ki spomenik iz konca 16. in za\xc4\x8detka 17. stoletja. V prvem nadstropju, dograjenem 1612 je urejena gledali\xc5\xa1ka dvorana, najstarej\xc5\xa1a na ozemlju nekdanje Jugoslavije, v kateri so bile predstave vse do konca 18. stoletja. Severno stran starega trga zapira nekaj najstarej\xc5\xa1ih stavb, med katerimi je najzanimivej\xc5\xa1a gotsko-renesan\xc4\x8dna pala\xc4\x8da Paladini iz 16. stoletja. Od drugih spomenikov je vredno omeniti renesan\xc4\x8dno mestno loggio, ki je bila dokon\xc4\x8dana 1497 in ve\xc4\x8dkrat obnovljena, gotsko renesan\xc4\x8dni stolp z uro iz 15. do 16. stol., zvonik dominikanske cerkve sv. Marka iz 16. stol. cerkvici sv. Kuzme in Damjana (15. do 16. stol.) in sv. Duha (15. stol.), ter fran\xc4\x8di\xc5\xa1kanski samostan s cerkvijo Gospe od Milosti (15. do 16. stol.). V samostanu hranijo ve\xc4\x8d dragocenih slik-tudi bene\xc4\x8danskih mojstrov, ter stare rokopise, knjige, zanimive zbirke vezenja in pomorske zemljevide.'